b'\n_START_ARTICLE_\nSommer-OL 2016\n_START_SECTION_\nMedaljerne\n_START_PARAGRAPH_\nDen 15. juni 2016 afsl\xc3\xb8rede Casa da Moeda do Brasil (Brasiliens statslige m\xc3\xb8ntpr\xc3\xa6geri) medaljerne til de olympiske og paralympiske lege 2016. De i alt 5.130 medaljer er fremstillet p\xc3\xa5 en mere milj\xc3\xb8venlig m\xc3\xa5de. Guldet er omfattet af loven om konfliktmineraler og er udvundet uden brug af kviks\xc3\xb8lv. 30\xc2\xa0% af s\xc3\xb8lvet er genbrugt fra spejle, loddetin og analoge r\xc3\xb8ntgenfilm, og 40\xc2\xa0% af kobberet i bronzemedaljerne er genindvundet i selve m\xc3\xb8ntpr\xc3\xa6geriet. Medaljeb\xc3\xa5ndene er fremstillet af 50\xc2\xa0% genbrugsPET fra plastflasker, og medaljernes tr\xc3\xa6etui er udf\xc3\xb8rt i freij\xc3\xb3-tr\xc3\xa6 (hvidl\xc3\xb8gstr\xc3\xa6; Cordia alliodora fra rubladfamilien), der er f\xc3\xa6ldet efter FSC-retningslinjerne._NEWLINE_Den ene side af de olympiske medaljer har stiliserede laurb\xc3\xa6rblade i en sejrskrans, sommer-OL 2016\'s logo, teksten "Rio 2016" og de olympiske ringe. Den anden side har det s\xc3\xa6dvanlige motiv med sejrens gudinde Nike p\xc3\xa5 Panathinaiko Stadion med Akropolis i baggrunden - men med teksten "XXXI Olimpiada Rio 2016". Medaljerne er 8,5 cm i diameter, og vejer 500 gram. De er 3 mm tykke i kanten og buler ud p\xc3\xa5 midten. P\xc3\xa5 randen er der indgraveret disciplinen med laser. Der er fremstillet 2.488 OL-medaljer: 812 guld, 812 s\xc3\xb8lv og 864 bronze. Guldmedaljen best\xc3\xa5r af 1\xc2\xa0% guld, 92,5% s\xc3\xb8lv, og resten kobber. Metalprisen for \xc3\xa9n guldmedalje er 249,42 dollars (1.673 kr) for guldet og 259 $ (1.737 kr) for s\xc3\xb8lvet - hvilket giver 508,42 $ (3.410 kr) uden kobberet. S\xc3\xb8lvmedaljen best\xc3\xa5r af 93\xc2\xa0% s\xc3\xb8lv og 7\xc2\xa0% kobber. Metalprisen for \xc3\xa9n s\xc3\xb8lvmedalje er 260,40 $ (1.746 kr) for s\xc3\xb8lvet alene. Bronzemedaljen best\xc3\xa5r mest af kobber, og \xc3\xa9n medalje indeholder kobber for mindre end 5 $ (33,5 kr)._NEWLINE_Der er fremstillet 2.642 paralympiske medaljer: 877 guld, 876 s\xc3\xb8lv og 889 bronze. De har samme dimensioner og legeringer som de olympiske medaljer. PL-medaljerne er hule og indeholder sm\xc3\xa5 st\xc3\xa5lkugler, der rasler og afsl\xc3\xb8rer "l\xc3\xb8digheden" for blinde atleter. Bronzemedaljen har 16 kugler og giver den mindste lyd, s\xc3\xb8lvmedaljen har 20 kugler, og guldmedaljen, med 28 kugler, larmer mest. P\xc3\xa5 den ene side af PL-medaljerne er der sommer-PL 2016\'s logo, teksten "Jogos Paral\xc3\xadmpicos Rio 2016" (paralympiske lege p\xc3\xa5 portugisisk), de paralympiske "Agitos" og 46 fr\xc3\xb8, der symboliserer atleternes mod, vedholdenhed og udvikling (coragem, persist\xc3\xaancia e desenvolvimento). Den anden side har de paralympiske "Agitos", teksten "Rio 2016 Paralympic Games", "Rio 2016" skrevet med blindeskrift og 25 mere eller mindre hele fr\xc3\xb8.\n_START_SECTION_\n\xc3\x85bningsceremonien\n_START_PARAGRAPH_\n\xc3\x85bningsceremonien blev afholdt p\xc3\xa5 Maracan\xc3\xa3stadion den 5. august 2016. Dette var den f\xc3\xb8rste gang siden 1900 at \xc3\xa5bningsceremonien for sommer-OL blev afholdt p\xc3\xa5 et andet slags stadion end et atletikstadion. \xc3\x85bningsceremonien var kombineret af den formelle \xc3\xa5bningsceremoni, som bestod af velkomsttaler, hejsning af flag og paraden af sportsfolk, samt den kunstneriske \xc3\xa5bningsceremoni, som havde til form\xc3\xa5l at fremvise v\xc3\xa6rtsnationens kultur. Der var omkring 78.000 tilskuere p\xc3\xa5 Maracan\xc3\xa3._NEWLINE_De kreative instrukt\xc3\xb8rer for ceremonien var Fernando Meirelles, Daniela Thomas og Andrucha Waddington. Deborah Colker, Brasiliens mest ber\xc3\xb8mte koreograf, udarbejdede en stab af over 6000 frivillige, der dansede i \xc3\xa5bningsceremonien. Pr\xc3\xb8verne startede i slutningen af maj 2016. Lea T deltog i \xc3\xa5bningsceremonien for Sommer-OL 2016, og blev dermed den f\xc3\xb8rste transseksuelle kvinde, som deltog i De Olympiske Leges \xc3\xa5bningsceremoni.'